ถอดบทเรียนการจัดการเรียนการสอนช่วงโควิด-19 ของสาธารณรัฐประชาชนจีน มาต่อยอดการจัดการศึกษาของไทย
คุณหญิงกัลยา โสภณพนิช  รัฐมนตรีช่วยว่าการกระทรวงศึกษาธิการ เปิดเผยว่า   ในการประชุมคณะรัฐมนตรี (ครม.) พลเอก ประยุทธ์ จันทรโอชา นายกรัฐมนตรี ได้สอบถามแนวทางการแก้ไขปัญหาคัดเลือกกลางบุคคลเข้าศึกษาในสถาบันอุดมศึกษา ปีการศึกษา 2564 หรือ TCAS ระหว่างกระทรวงการอุดมศึกษา วิจัย วิทยศาสตร์และนวัตกรรม (อว.) และกระทรวงศึกษาธิการ (ศธ.) ได้ประสานความร่วมมือในการแก้ปัญหาตามข้อร้องเรียนของนักเรียนอย่างไร ซึ่งได้ชี้แจงว่า มติที่ประชุมอธิการบดีแห่งประเทศไทย (ทปอ.) ไม่สามารถขยับการเลื่อนสอบทีแคสตามข้อร้องเรียนของกลุ่มนักเรียนได้ เนื่องจากจะมีผลกระทบกับหลายภาคส่วน แต่ในส่วนของ ศธ.จะสอนเสริมและเติมเต็มการเรียนรู้ให้แก่เด็กผ่านรูปแบบออนไลน์ โดยมอบหมายให้สำนักงานคณะกรรมการการศึกษาขั้นพื้นฐาน (สพฐ.) ไปจัดหาบทเรียนและเทคนิคการสอนจากโรงเรียนดังมาไว้บนเว็บไซต์ของสพฐ.และช่อง obec channel เพื่อให้เด็กเข้ามาเรียนรู้เพิ่มเติมได้ นอกจากนี้นายกรัฐมนตรี ยังได้แนะนำให้ ศธ.นำรูปแบบการจัดการเรียนสอนของสาธารณรัฐประชาชนจีน ในช่วงที่โควิดระบาดหนักที่จีนมาถอดบทเรียนและนำมาต่อยอดให้เข้ากับการจัดการศึกษาของประเทศไทย